Id-Deċiżjoni tal-Kummissjoni
tad-9 ta’ Lulju, 1997
dwar regolament tekniku komuni għall-ħtiġiet ta’ konnessjoni għal interface ta’ tagħmir terminali għall-konnessjoni ma’ linji mikrija diġitali ONP mingħajr restrizzjonijiet ta’ 64 kbit/s (Emenda Nru 1)
(Test b’rilevanza għaż-ŻEE)
(97/522/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/263/KEE tad-29 ta’ April, 1991 dwar l-approssimazzjoni tal-liġijiet ta’ l-Istati Membri rigward tagħmir terminali tat-telekomunikazzjoni, inkluż ir-rikonoxximent reċiproku tal-konformità tagħhom [1], kif emendata bid-Direttiva 93/68/KEE [2], u partikolarment it-tieni inċiż ta’ l-Artikolu 6(2) ta’ din,
Billi l-Kummissjoni adottat il-miżura li tidentifika t-tip ta’ tagħmir terminali li għalih huwa meħtieġ regolament tekniku komuni, kif ukoll id-dikarazzjoni ta’ l-intenzjoni assoċjata miegħu;
Billi għandhom ikunu adottati n-normi armonizzati korrispondenti, jew partijiet minnhom, li jimplimentaw il-ħtiġiet essenzjali li jridu jitbiddlu f’regolamenti tekniċi komuni
Billi biex tkun żgurata kontinwità ta’ aċċess għal swieq għal manifatturi, huwa meħtieġ li jkunu stabbiliti disposizzjonijiet ta’ transizzjoni rigward tagħmir approvat skond id-Deċiżjoni tal-Kummissjoni 94/821/KE [3];
Billi d-Deċiżjoni 94/821/KE għandha tkun revokata b’effett mill-aħħar tal-perjodu ta’ transizzjoni;
Billi r-regolament tekniku komuni adottat f’din id-Deċiżjoni huwa bi qbil ma’ l-opinjoni ta’ ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għal tagħmir terminali maħsub biex jitwaħħal mal-punt terminali tan-network pubbliku tat-telekomunikazzjoni ta’ linji mikrija diġitali ONP mingħajr restrizzjonijiet b’integrità ta’ tmienja li jużaw interfaces ta’ 120 ohm u li jaqgħu fil-qasam ta’ l-applikazzjoni ta’ l-istandard armonizzat identifikat fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-ħtiġiet ġenerali ta’ konnessjoni għat-tagħmir terminali li għalih jirreferi l-paragrafu 1.
Artikolu 2
1. Ir-regolament tekniku komuni għandu jinkludi l-istandard armonizzat mħejji mill-korp rilevanti ta’ standardizzazzjoni li jimplimenta safejn ikunu applikabbli l-ħtiġiet essenzjali li għalihom jirreferi l-Artikolu 4(ċ), (d) u (f) tad-Direttiva 91/263/KEE. Ir-riferenza għan-norma hija mniżżla fl-Anness.
2. It-tagħmir terminali kopert b’din id-Direttiva għandu jikkonforma mar-regolament tekniku komuni li għalih jirreferi l-paragrafu 1, għandu jilħaq il-ħtiġiet essenzjali li għalihom jirreferi l-Artikolu 4(a) u (b) tad-Direttiva 91/263/KEE, u għandu jilħaq il-ħtiġiet ta’ kull Direttiva oħra applikabbli, partikolarment id-Direttivi tal-Kunsill 73/23/KEE [4] u 89/336/KEE [5].
Artikolu 3
Il-Korpi Notifikati nominati biex iwettqu l-proċeduri li għalihom jirreferi l-Artikolu 9 tad-Direttiva 91/263/KEE għandhom, rigward tagħmir terminali kopert bl-Artikolu 1(1) ta’ din id-Deċiżjoni, jużaw jew jiżguraw l-użu ta’ l-istandard armonizzat li għalih jirreferi l-Artikolu 2(1) l-iktar tard sa żmien sena min-notifika ta’ din id-Deċiżjoni.
Artikolu 4
1. Id-Deċiżjoni 94/821/KE għandha tkun revokata b’effett mid-data ta’ sena wara n-notifika ta’ din id-Deċiżjoni.
2. Tagħmir terminali, approvat skond id-Direttiva 94/821/KE jista’ jkompli jitqiegħed fis-suq u jiġi mħaddem basta iżda li approvazzjoni bħal din tingħata mhux iktar tard minn sena wara n-notifika ta’ din id-Deċiżjoni.
Artikolu 5
Dan id-Deċiżjoni hija indirizzata lill-Istati Membri.
Magħmula fi Brussel, id-9 ta’ Lulju, 1997.